Kanne 10.9.2020 – ML v. komissio

(Asia T-567/20)

(2020/C 371/29)

Oikeudenkäyntikieli: ranska

Asianosaiset

Kantaja: ML (edustajat: asianajajat L. Levi ja M. Vandenbussche)

Vastaaja: Euroopan komissio

Vaatimukset

Kantaja vaatii unionin yleistä tuomioistuinta

— ottamaan käsiteltävän kanteen tutkittavaksi ja katsomaan sen perutelluksi

näin ollen

— kumoamaan komission 30.6.2020 antaman päätöksen olla hyväksymättä kantajan hakemusta hankintamenettelyssä nro [luottamuksellinen] (1)

— velvoittamaan korvaamaan kantajalle aiheutuneen vahingon, joka muodostuu sen mahdollisuuden menettämisestä, joka koskee kantajan tarjouksen arvioimista ja sopimuksen tekemistä kantajan kanssa, ja jonka arvoksi katsotaan 1 500 000 euroa kymmenen vuoden ajanjaksolta

— velvoittamaan maksamaan vahingonkorvauksena yhden euron symbolisen määrän, jota voidaan myöhemmin tarkistaa

— velvoittamaan komissio korvaamaan oikeudenkäyntikulut.

Oikeudelliset perusteet ja pääasialliset perustelut

Kanteensa tueksi kantaja vetoaa kolmeen kanneperusteeseen.

1) Ensimmäinen kanneperuste, joka koskee perusteluvelvollisuuden laiminlyöntiä. Kantaja katsoo tästä, että riidanalaisen päätöksen perustelut ovat riittämättömät muun muassa taloudellisia ja rahoitusta koskevia resursseja koskevan kriteerin osalta.

2) Toinen kanneperuste, joka koskee hankintaeritelmän noudattamatta jättämistä ja ilmeistä arviointivirhettä. Riidanalaisen päätöksen mukaan kantaja ei täyttänyt taloudellisia ja rahoitusta koskevia resursseja koskevaa kriteeriä eikä teknistä suorituskykyä ja ammatillista pätevyyttä koskevia kriteerejä. Kantaja kuitenkin katsoo yhtäältä, että sen esittämän takaussitoumuksen olisi pitänyt saada vastaaja katsomaan, että taloudellisia ja rahoitusta koskevia resursseja koskeva kriteeri täyttyi. Kantaja katsoo toisaalta teknistä suorituskykyä ja ammatillista pätevyyttä koskevan kriteerin osalta täyttäneensä kriteerin, jonka mukaan sen velvollisuutena oli osoittaa vähintään kahden toiminnan, jolla on laatumerkki [luottamuksellinen] tai mikä tahansa vastaava laatumerkki, hallinnointi.

3) Kolmas kanneperuste, joka koskee puolustautumisoikeuksien ja hyvän hallinnon periaatteen loukkaamista, jotka vahvistetaan Euroopan unionin perusoikeuskirjan 41 artiklassa, sekä suhteellisuusperiaatteen loukkaamista ja varainhoitoasetuksen (2) liitteessä I olevan 18.7 kohdan rikkomista. Kantajan mukaan vastaaja perusti päätöksensä tietoihin, joita ei sisältynyt tarjouspyyntöasiakirjoihin ja joista se ei antanut kantajan lausua ennen vahingollisten päätelmien tekemistä niistä. Kantaja lisää, että jos vastaaja katsoi, että takausyhtiö ei täyttänyt sovellettavia valintakriteerejä, sen olisi pitänyt vaatia kyseisen yhtiön korvaamista eikä hylätä kantajan tarjousta kokonaisuudessaan.

(1) Luottamukselliset tiedot poistettu

(2) Unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta 18.7.2018 annettu Euroopan parlamentin ja neuvoston asetus (EU, Euratom) 2018/1046 (EUVL 2018, L 193, s. 1)